**SELETUSKIRI Osaühingu Mulgi Vallahaldus ja aktsiaseltsi Iivakivi ühendamine**

Menetluse alustamisel on lähtutud asjaolust, et Mulgi vallale kuuluvad äriühingud OÜ Abja Elamu ja AS Iivakivi, mis tegelevad oma sisult samadel tegevusaladel.

Abja Vallavolikogu 23. augusti 2012. a määrusega nr 69 on Abja valla haldusterritooriumil vee-ettevõtjaks määratud OÜ Abja elamu 12. aastaks.

Mulgi Vallavolikogu 20. detsembri 2017. a otsuse nr 16 on OÜ Abja Elamu määratud vee-ettevõtjaks Mulgi valla Halliste tegevuspiirkonnas kuni 31.detsembrini 2029. a.

Mulgi Vallavolikogu 28. oktoobri 2020. a otsusega on määratud Mulgi vallale kuuluva ühisveevärgi ja -kanalisatsiooni kaudu ühisveevärgi ja -kanalisatsiooni teenust osutavaks vee-ettevõtjaks OÜ Abja Elamu ning on antud on vee-ettevõtjale õigus osutada Mulgi valla Mõisaküla linna tegevuspiirkonnas vallale kuuluva ühisveevärgi ja -kanalisatsiooni kaudu kinnistute veega varustamise ja reovee ärajuhtimise teenust kuni 30. septembrini 2026. a.

Karksi Vallavolikogu 16. veebruari 2016. a otsusega nr 163 on aktsiaselts Iivakivi määrtatud vee-ettevõtjaks Karksi valla ühisveevärgi ja -kanalisatsiooni tegevuspiirkonnas tegutsemiseks kuni 31. detsembrini 2027. a. Vee-ettevõtja tegevuspiirkonnaks on ühisveevärgi ja -kanalisatsiooniga kaetud Karksi-Nuia vallasisene linn, Karksi ja Polli külad.

Lisaks ühisveevärgi-ja kanalisatsiooni teenuse osutamisele tegelevad mõlemad äriühingud heakorra, teede ja tänavate korrashoiu ning tänavavalgustuse korrastamisega. Lisaks tegeleb AS Iivakivi elamute haldamisega.

2023. aastal oli OÜ Abja Elamu (OÜ Mulgi Vallahaldus) käive 455 301,22 eurot, sellest tulu ühisveevärgi ja -kanalisatsiooni teenusest oli 229 745,77 eurot. Mulgi vallale osutati teenuseid

250 347,60 euro eest. 1. jaanuari 2024. aasta seisuga oli OÜ Abja Elamu tööl 6 inimest.

2023. aastal oli AS Iivakivi käive oli 522 117,69 eurot, sellest tulu ühisveevärgi ja -kanalisatsiooni teenusest oli 237 979,35 eurot. Mulgi vallale osutati teenuseid 123 182,381 euro eest. 1. jaanuari 2024. aasta seisuga oli AS Iivakivi tööl 12 inimest.

[Kohaliku omavalitsuse korralduse seaduse](https://www.riigiteataja.ee/akt/13312632?leiaKehtiv) (KOKS) § 22 lõike 1 punkti 24 kohaselt on volikogu ainupädevuses valla või linna poolt äriühingu ja sihtasutuse asutamine, lõpetamine ning põhikirja kinnitamine ja muutmine.

(KOKS) § 35 lõike 3 kohaselt sihtasutuse, mille ainuasutajaks on vald või linn, samuti osaühingu või aktsiaseltsi, mille ainsaks osanikuks või aktsionäriks on vald või linn, asutamise, ühinemise, jagunemise ja ümberkujundamise ja lõpetamise otsustab ning põhikirja ja selle muudatused kinnitab kohaliku omavalitsuse volikogu. Sihtasutuse, osaühingu või aktsiaseltsi nõukogu liikmed nimetab, samuti muid asutaja, osaniku või aktsionäri õigusi teostab valla- või linnavalitsus.

Äriseadustik § 391 näeb äriühingutele ette võimaluse ühinemiseks, mille tulemusel äriühingud liidetakse ja ühinev ühing lõpeb ilma likvideerimismenetluseta. Ühinemisel ei pea tegu olema sama liiki äriühingutega, see tähendab, et ühinemine on võimalik ka aktsiaseltsi ja osaühingu vahel.

**Ajakava äriühingute ühinemise ettevalmistamisel ja läbiviimisel**

|  |  |  |  |
| --- | --- | --- | --- |
| **Tähtaeg** | **Vastutaja** | **Tegevus** | **Märkused** |
| **27.02.2024** | **Vallavolikogu** | OÜ Abja Elamu nime muutmine (OÜ Mulgi Vallahaldus)  ja OÜ Mulgi Vallahaldus põhikirja uue redaktsiooni kinnitamine |  |
| **13.03.2024** | **OÜ Abja elamu** | Äriregistrile avalduse esitamine nime muutmise kohta |  |
| **09.04.2024** | **Vallavalitsus** | Otsuse eelnõu vallavolikogule OÜ Mulgi Vallahaldus ja AS Iivakivi ühendamise kohta |  |
| **30.04.2024** | **Vallavolikogu** | OÜ Mulgi Vallahaldus ja AS Iivakivi ühendamise otsus |  |
| **07.05.2024** | **OÜ Mulgi Vallahaldus**  **AS Iivakivi** | Notariaalse äriühingute ühinemislepingu sõlmimine |  |
| **13.05.2024** | **OÜ Mulgi Vallahaldus**  **AS Iivakivi** | Ühinemislepingu esitamine vallavolikogule tutvumiseks |  |
| **25.06.2024** | **Vallavolikogu** | OÜ Mulgi Vallhaldus ja AS Ivakivi ühinemislepingu heaks kiitmine |  |
| **30.07.2024,**  **kuid mitte varem kui ühe kuu möödumisel ühinemislepingu heakskiitmisest** | **OÜ Mulgi Vallahaldus** | Avaldus ühinemise äriregistrisse kandmiseks |  |
| **Viivitamata pärast ühinemise kandmist registrikaardile** | **OÜ Mulgi Vallahaldus** | Teade Ametlikes Teadeannetes ühinemis kohta |  |